અમદાવાદઃ ભક્તોનાં દાનથી છલકાતી દાનપેટીઓ નોટબંધીના કારણે ખાલી રહેતાં મંદિરોએ પણ હવે નવો વિકલ્પ અપનાવી લીધો છે. ભારત કે વિદેશમાં રહેતી કોઇ પણ વ્યક્તિ હવે ઇ-વોલેટ દ્વારા મંદિરોમાં ચઢાવો કે પ્રસાદ ધરાવી શકશે. રોકડની અછત ન નડે તે માટે પ્રસિદ્ધ સોમનાથ મંદિરમાં આ વ્યવસ્થા શરૂ કરાઇ રહી છે.સોમનાથ મંદિર સહિત રાજ્યના સુપ્રસિદ્ધ દ્વારકાધીશ મંદિર, અંબાજી મંદિર, બહુચરાજી મંદિર અને તિરુપતિ મંદિર (અમદાવાદ)ના વહીવટીતંત્ર દ્વારા ભક્તો માટે ઇ-વોલેટ સુવિધા શરૂ કરવા માટે મોબાઇલ વોલેટની સર્વિસ આપતી કંપની સાથે મંત્રણાઓ શરૂ થઇ ગઇ છે. આવતા સપ્તાહથી આ તમામ મંદિરોમાં ઇ-વોલેટ દ્વારા દાન, ચઢાવો કે પ્રસાદ શરૂ થઇ જશે. મંદિરનાં સૂત્રોના જણાવ્યા મુજબ સામાન્ય રીતે મંદિરને જે દાન મળતું હતું તેમાં ૩૦ ટકા સુધીનો ઘટાડો નોટબંધીના કારણે નોંધાયો છે. તેથી ભક્તોને પૂજા માટે પ્લા‌િસ્ટક મની ઉપયોગમાં લેવા માટે પ્રચાર કરાશે. કેટલાંક મંદિરોમાં ચલણની અછતના કારણે ભક્તોની સંખ્યામાં ઘટાડો થયો છે.